Document ID: 32003R1787

Ir-Regolament tal-Kunsill (KE) Nru. 1787/2003
tad-29 ta’ Settembru 2003
li jemenda r-Regolament (KE) Nru. 1255/1999 dwar l-organizzazzjoni komuni tas-suq tal-ħalib u prodotti magħmulin mill-ħalib
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1].
Billi:
(1) Ir-Regolament tal-Kunsill (KE) Nru. 1788/2003 tad-29 ta’ Settembru 2003 li jistabbilixxi imposta għas-settur tal-ħalib u prodotti magħmulin mill-ħalib [2] joħloq regoli operazzjonali għall-introduzzjoni ta’ imposta fuq prodotti tal-ħalib u prodotti magħmulin mill-ħalib immirati biex inaqqsu l-iżbilanċ bejn il-fornitura u d-domanda fuq is-suq u li jitneħħew l-eċċessi strutturali li jirriżultaw; dawn l-arranġamenti jgħoddu għal ħdax-il perjodu konsekuttiv ieħor ta’ tnax-il xahar kull wieħed u li jibdew mill-1 ta’ April 2004.
(2) Sabiex ikun irreklamat il-konsum tal-ħalib u tal-prodotti magħmulin mill-ħalib ġewwa l-Komunità’ u titjieb il-kompetittivita’ tagħhom fis-swieq internazzjonali, għandu jitnaqqas il-livell ta’ għajnuna fuq is-suq, b’mod speċifiku permezz ta’ tnaqqis gradwali mill-1 ta’ Lulju 2004 tal-prezzijiet ta’ tneħħija mis-suq għall-butir u t-trab tal-ħalib xkumat stabbiliti bir-Regolament tal-Kunsill (KE) 1255/1999 [3]. Għal dan il-għan, għandhom jiġu aġġustati l-livelli relattivi tal-prezzijiet ta’ tneħħija mis-suq.
(3) Il-prezz li jrid jintlaħaq, stabbilit b’mod speċjali permezz tal-prezzijiet ta’ tneħħija mis-suq għall-butir u t-trab tal-ħalib xkumat, serva bħala indikazzjoni għall-livell ta’ għajnuna; billi t-tneħħija mis-suq taż-żewġ prodotti hija issa applikata biss għal kwantita’ massima u matul perjodu limitat tas-sena, inħasset il-ħtieġa li jkun abolit il-prezz li jrid jintlaħaq.
(4) Sabiex jiġi evitat il-ħolqien ta’ żbokk artifiċjali li jippermetti li jsir rikors sostanzjali għat-tneħħija mis-suq, għandu jiġi stabbilit l-ogħla limitu fiss tal-kwantita’ għax-xiri ta’ tneħħija mis-suq tal-butir.
(5) Wara li ġew aġġustati l-miżuri tal-pagamenti diretti li jingħataw bħala għajnuna finanzjarja lill-produtturi tal-ħalib u li ġew stipulati fir-Regolament (KE) Nru. 1782/2003 tad-29 ta’ Settembru 2003 li jistabbilixxi regoli komuni għal skemi ta’ għajnuna diretta taħt il-politika agrikola komuni u li jistabbilixxi ċerti skemi ta’ għajnuna lill-bdiewa [4], jeħtieġ għalhekk li dawn ikunu irtirati mir-Regolament (KE) Nru. 1255/1999.
(6) Huwa meħtieġ, għalhekk, li jkun emendat ir-Regolament (KE) Nru. 1255/1999,
ADOTTA DAN IR-REGOLAMENT:
L-Artikolu 1
Ir-Regolament (KE) Nru. 1255/1999 huwa permezz tal-preżenti emendat kif ġej:
1) L-Artikolu 3 jiġi mħassar.
2) L-Artikolu 4(1) għandu jiġi mibdul b’dan li ġej:
"1. Il-prezzijiet ta’ tneħħija mis-suq fil-Komunità’ irrappreżentati bħala euros għal kull 100 kg, għandhom ikunu kif ġej:
(a) butir:
- mill-1 ta’ Lulju 2000 sat-30 ta’Ġunju 2004: 328,20
- mill-1 ta’ Lulju 2004 sat-30 ta’ Ġunju 2005: 305,23
- mill-1 ta’ Lulju 2005 sat-30 ta’ Ġunju 2006: 282,44
- mill-1 ta’ Lulju 2006 sat-30 ta’ Ġunju 2007: 259,52
- mill-1 ta’ Lulju 2007: 246,39
(b) trab tal-ħalib xkumat:
- mill-1 ta’ Lulju 2000 sat-30 ta’ Ġunju 2004: 205,52,
- mill-1 ta’ Lulju 2004 sat-30 ta’ Ġunju 2005: 195,24,
- mill-1 ta’ Lulju 2005 sat-30 ta’ Ġunju 2006: 184,97,
- mill-1 ta’ Lulju 2006: 174,69."
3) L-Artikolu 6(1) għandu jiġi mibdul b’dan li ġej:
"1. Jekk il-prezzijiet tas-suq tal-butir f’wieħed jew aktar mill-Istati Membri, matul perjodu rappreżentattiv, huma inqas minn 92 % tal-prezz ta’ tneħħija mis-suq, aġenziji ta’ tneħħija mis-suq għandhom jixtru għall-ħażna butir kif jidher fil-paragrafu 2, bid-90 % tal-prezz ta’ tneħħija mis-suq matul il-perjodu mill-1 ta’ Marzu sal-31 ta’ Awissu ta’ kull sena, fl-Istat jew Stati Membri konċernati fuq il-bażi ta’ speċifikazzjonijiet li jridu jiġu deċiżi.
Fejn il-kwantitajiet mogħtija għat-tneħħija mis-suq matul il-perjodu msemmi hawn fuq jeċċedu s-70000 tunnellata metrika fl-2004, is-60000 tunnellata metrika fl-2005, il-50000 tunnellata metrika fl-2006, l-40000 tunnellata metrika fl-2007 u t-30000 tunnellata metrika fl-2008 u minn hemm ’l quddiem, il-Kummissjoni tista’ tissospendi x-xiri tat-tneħħija mis-suq.
F’każijiet bħal dawn xiri għall-ħażna mill-aġenzija ta’ tneħħija mis-suq jista’ jsir billi tintuża proċedura permanenti ta’ tfigħ ta’ offerti fuq il-bażi ta’ speċifikazzjonijiet li jridu jiġu deċiżi.
Fejn il-prezzijiet tas-suq tal-butir fl-Istat jew Stati Membri msemmija, fuq perjodu rappreżentattiv huma ta’ 92 % jew aktar tal-prezz ta’ tneħħija mis-suq, il-Kummissjoni għandha tissospendi x-xiri għall-ħażna."
4) L-Artikolu 14(3) għandu jiġi mibdul b’dan li ġej:
"3. Fil-każ ta’ ħalib sħiħ kif inhu, l-għajnuna Komunitarja għandha tkun:
- EUR 23,24/100 kg għall-perjodu sat-30 ta’ Ġunju 2004,
- EUR 21,69/100 kg għall-perjodu mill-1 ta’ Lulju 2004 sat-30 ta’ Ġunju 2005,
- EUR 20,16/100 kg għall-perjodu mill-1 ta’ Lulju 2005 sat-30 ta’ Ġunju 2006,
- EUR 18,61/100 kg għall-perjodu mill-1 ta’ Lulju 2006 sat-30 ta’ Ġunju 2007,
- EUR 18,15/100 kg mill-1 ta’ Lulju 2007.
Fil-każ ta’ prodotti tal-ħalib oħrajn, l-ammonti ta’ l-għajnuna għandhom jiġu deċiżi billi jkunu kkunsidrati l-komponenti tal-ħalib tal-prodotti konċernati."
5) L-Artikoli 16 sa 25 jiġu mħassra.
L-Artikolu 2
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Madankollu, fl-Artikolu 1, punt nru. 1 għandu jgħodd mill-1 ta’ April 2004; punt nru. 3 għandu jgħodd mill-1 ta’ Marzu 2004 u punt nru. 5 għandu jgħodd mill-1 ta’ Jannar 2004.
Dan ir-Regolament għandu jorbot fil-kumplessità tiegħu u japplika direttament fl-Istati Membri kollha.
Magħmul fi Brussel, fid-29 ta’ Settembru 2003.

Labels: 2
17
6